RAPORT DE SPECIALITATE

**la proiectul de hotărâre privind aprobarea recoltării, modalității de valorificare și a pretului de pornire la licitație a cantității de 654,68 mc.masă lemnoasă, parte din producția anului 2021, provenită din fondul forestier proprietate publică a municipiului Satu Mare, administrat de Ocolul Silvic Negrești Oaș**

Direcția Silvică Satu Mare – Ocolul Silvic Negrești Oaș, administrator al fondului forestier proprietate publică a municipiului Satu Mare situat pe raza UAT Negrești Oaș și Certeze, a depus cererea sub nr. 32265/09.06.2021 și fundamentările de preț înregistrate la Primăria municipiului Satu Mare sub nr. 32268/09.06.2021 respectiv sub nr. 32269/09.06.2021, prin care solicită aprobarea valorificării partizilor 2100146400390 SR Buian și 2100146400460SR Gohora, masă lemnoasă pe picior, parte din producția anului 2021, prin licitație deschisă cu strigare. Precizează faptul că masa lemnoasă în cantitate de 654,68 mc. propusă spre valorificare, provine din rărituri așadar lemnul va fi unul cu diametrul mic.

Rolul lucrărilor de rărituri este de a imprima sensul și ritmul reducerii numărului de exemplare din arboretele tinere în direcția dorită, asigurând structura optimă pentru dezvoltarea acestuia și a fiecărui exemplar destinat ajungerii la exploatabilitate, concomitent cu menținerea unei stări corespunzatoare de sănătate și care să asigure exercitarea deplină a funcțiilor prioritare și secundare speciale de protecție ce le-au fost atribuite prin amenajamentele silvice.

Stabilirea suprafețelor care necesită a fi parcurse anual cu astfel de lucrări se realizează în conformitate cu prevederile amenajamentelor silvice și ale stării de vegetație a arboretelor, evaluată în teren de personalul silvic. Potrivit ultimelor modificări aduse Codului Silvic, suprafața arboretelor prevăzută în amenajamentul silvic a fi parcursă cu lucrări de îngrijire și conducere este minimală.

Din punct de vedere strict economic, marea majoritate a acestor lucrări sunt consumatoare importante de resurse financiare, iar efectul lor favorabil se va obține mult mai târziu, peste zeci de ani (la vârsta exploatabilității), când recuperarea se poate face prin valorificarea produselor principale.

Valorificarea masei lemnoase este acţiunea de punere pe piaţă a masei lemnoase care se recoltează din fondul forestier proprietate publică, de către proprietari/administratori. Masa lemnoasă pe picior este una din modalităţile de valorificare putând fi vândută prin licitaţie publică și prin negociere.

În ceea ce privește modul de stabilire a prețul de pornire la licitație, fundamentarea are la bază prețul de referință aprobat prin Hotărârea Consiliului Local al municipiului Satu Mare nr. 224/22.12.2020, *privind aprobarea prețurilor de referință și a volumului masei lemnoase destinată valorificării, producţia anului 2021, provenită din fondul forestier proprietatea publică a municipiului Satu Mare,* care este după cum urmează:

* 57.73 lei/mc. pentru partida 2100146400390 SR Buian la care s-a aplicat un coeficient de piață de 142% rezultând un preț de pornire la licitație de 140 lei/mc.
* 70.12 lei/mc. pentru partida 2100146400460SR Gohora la care s-a aplicat un coeficient de piață de 99.65% rezultând un preț de pornire la licitație de 140 lei/mc.

Coeficientul de piață a fost stabilit luându-se în considerare raportul mediu dintre prețul de adjudecare și prețul de referință pentru partizi similare din ultimul an. Prețul propus pentru valorificare este similar cu cel aprobat de alți proprietari de fond forestier, fiind unul pertinent.

Cu respectarea prevederilor art. 1 lit. x), art. 4 alin. (1) și ale art. 20 alin. (5) din Regulamentul aprobat prin HG. nr. 715/2017, Ocolul Silvic Negrești Oaș, propune spre valorificare cantitatea de 654,68 mc. din partizile 2100146400390 SR Buian și 2100146400460SR Gohora ca masă lemnoasă pe picior, prin licitație deschisă cu strigare.

Având în vedere toate cele ce preced apreciem îndreptățită solicitarea reprezentanților Ocolului Silvic Negrești Oaș.

Proiectul de hotărâre privind „aprobarea recoltării, modalității de valorificare și a pretului de pornire la licitație a cantității de 654,68 mc.masă lemnoasă, parte din producția anului 2021, provenită din fondul forestier proprietate publică a municipiului Satu Mare, administrat de Ocolul Silvic Negrești Oaș”, se înaintează Consiliului Local al Municipiului Satu Mare Satu Mare cu propunere de aprobare.

Director Executiv Şef Serviciu

Ursu Lucia Ziman Doina